ΓΡΑΠΤΗ ΕΡΩΤΗΣΗ E-1516/96 υποβολή: Mark Killilea (UPE) προς την Επιτροπή (17 Iουνίου 1996)

Θέμα: Η Ευρωπαϊκή Επιτροπή και ο ρόλος των ΜΚΟ

Σε ό,τι αφορά την αναπηρία, συμφωνεί η Επιτροπή ότι είναι σημαντικό να διατηρηθεί η δράση των ΜΚΟ στο υψηλότερο δυνατό επίπεδο και μπορεί να παράσχει πληροφορίες για τα κριτήρια βάσει των οποίων θα επιλεχθεί η δράση των ΜΚΟ για τα επόμενα δύο έτη; Ποιό είναι το προτεινόμενο συνολικό επίπεδο χρηματοδότησης των ΜΚΟ και ποιές δράσεις μπορούν να καλυφθούν;

Δεδομένης της εξαίρετης προσέγγισης της Ανακοίνωσης για τα Δικαιώματα του Ανθρώπου, προτίθεται η Επιτροπή να χρησιμοποιήσει τους Πρότυπους Κανόνες του Ο.Η.Ε. ως πλαίσιο για τη δράση των Μ.Κ.Ο;

Η Επιτροπή προτίθεται να θεσπίσει Παρατηρητήριο και να συγκροτήσει ομάδα υψηλού επιπέδου για την αναπηρία. Ποιοί θα είναι οι επισημοποιημένοι σύνδεσμοι με τους ΜΚΟ που εκπροσωπούν τους αναπήρους και τις οικογένειές τους, δηλαδή μπορεί να παράσχει εγγυήσεις ότι αυτοί δεν θα περιορίζονται απλώς σε εκπροσώπους της κυβέρνησης ή ακαδημαϊκούς;

Απάντηση του κ. Flynn εξ ονόματος της Επιτροπής (17 Σεπτεμβρίου 1996)

Η Επιτροπή συμφωνεί ότι είναι σημαντικό να συμμετέχουν σε υψηλό επίπεδο οι μη κυβερνητικές οργανώσεις (ΜΚΟ) όσον αφορά τα θέματα που σχετίζονται με τα άτομα με ειδικές ανάγκες και έχει υποστηρίξει τη συμμετοχή αυτή στο πλαίσιο του προγράμματος Helios II.

Η Επιτροπή εξέδωσε ανακοίνωση για την ισότητα ευκαιριών για τα άτομα με ειδικές ανάγκες και σχέδιο ψηφίσματος του Συμβουλίου και των εκπροσώπων των κυβερνήσεων των κρατών μελών συνελθόντων στο πλαίσιο του Συμβουλίου για την ισότητα ευκαιριών για τα άτομα με ειδικές ανάγκες στις 30 Ιουλίου 1996 ((COM(96)406 τελικό. )) όπου επαναλαμβάνει τις αρχές και τις αξίες που επισημαίνονται στους πρότουπους κανόνες των Ηνωμένων Εθνών σχετικά με την εξίσωση των ευκαιριών για τα άτομα με ειδικές ανάγκες.

Στην προαναφερόμενη ανακοίνωσή της η Επιτροπή δηλώνει ότι προτίθεται, στο βαθμό που το επιτρέπει ο κοινοτικός προϋπολογισμός, να εξακολουθήσει να ενισχύει οργανισμούς που δραστηριοποιούνται στον τομέα των ατόμων με ειδικές ανάγκες με σκοπό να ενθαρρύνει την ευρωπαϊκή συνεργασία, με πρωταρχικό κριτήριο τη συνεισφορά στην προώθηση των ίσων ευκαιριών σε ευρωπαϊκό επίπεδο.

Η Επιτροπή προτίθεται επίσης να συστήσει ομάδα υψηλού επιπέδου που θα απαρτίζεται από εκπροσώπους των κρατών μελών σχετικά με τα άτομα με ειδικές ανάγκες, η οποία θα αποσκοπεί στην εμπέδωση της πολύτιμης συνεργασίας που έχει αναπτυχθεί τα τελευταία χρόνια στο πλαίσιο του Helios II τόσο με τα κράτη μέλη όσο και μεταξύ αυτών. Προτίθεται επίσης να ιδρύσει κέντρο παρακολούθησης (Παρατηρητήριο) ή δίκτυο σχετικά με τις πολιτικές των κρατών μελών για τα άτομα με ειδικές ανάγκες, που θα στηρίζεται σε ανεξάρτητους εμπειρογνώμονες στα κράτη μέλη. Η Επιτροπή προτίθεται να συμμετάσχει στη διαδικασία διορισμών γι' αυτήν την τελευταία δομή, σε συνεργασία με τα κράτη μέλη. Τα μέλη του κέντρου ή του δικτύου θα πρέπει να έχουν πείρα στο συγκεκριμένο τομέα και να δίνουν την αναφορά τους αντικειμενικά.

Όσον αφορά τους επίσημους δεσμούς με τις ΜΚΟ, η άποψη της Επιτροπής είναι ότι πρέπει να πραγματοποιείται κοινή συνεδρίαση της ομάδας υψηλού επιπέδου και του νέου ανεξάρτητου ευρωπαϊκού φόρουμ των ατόμων με ειδικές ανάγκες τουλάχιστον μια φορά το χρόνο.